b'\n_START_ARTICLE_\nAlkyd\n_START_SECTION_\nModificerede alkyder\n_START_PARAGRAPH_\nAlkyder kan modificeres p\xc3\xa5 flere forskellige m\xc3\xa5der ved at man lader andre stoffer reagere med frie -OH og -COOH grupper._NEWLINE_De mest almindelige er urethanalkyder hvor man lader alkyden reagere med isocyanat og chainstoppede alkyder hvor man lader den reagere med benzosyre._NEWLINE_Urethanalkyder er hurtigtt\xc3\xb8rrende, h\xc3\xa5rde og har ofte meget god udend\xc3\xb8rs bestandighed og bruges til f.eks. b\xc3\xa5dlakker. Chainstoppede alkyder er hurtigtt\xc3\xb8rrende og h\xc3\xa5rde og udm\xc3\xa6rker sig desuden ved at danne en s\xc3\xa6rlig h\xc3\xa5rd og glansfuld overflade og er derfor velegnede til s\xc3\xa5kaldte emailler der er en h\xc3\xa5rd og glansfuld maling.\n_START_SECTION_\nMaling\n_START_PARAGRAPH_\nEn maling kan meget grundl\xc3\xa6ggende betragtes som en polymeroverflade der beskytter emnet nedenunder. Ligesom de fleste plasttyper som ogs\xc3\xa5 er baseret p\xc3\xa5 polymerer, er de fleste malinger kompositmaterialer hvor der er tilsat forskellige \xe2\x80\x93 oftest mineralske \xe2\x80\x93 fyldstoffer og pigmenter for at \xc3\xb8konomisere med den dyre polymer, give h\xc3\xa5rdhed og andre egenskaber. Derudover tils\xc3\xa6ttes malingen pigmenter, som kan v\xc3\xa6re b\xc3\xa5de uorganiske og organiske pigmenter. Pigmenternes rolle er udover at give farve ogs\xc3\xa5, at beskytte malingen og underlaget mod nedbrydning af solens UV str\xc3\xa5ler, som de fleste pigmenter blokkerer meget effektivt. S\xc3\xa6rligt popul\xc3\xa6re pigmenter til maling er titanddioxid og forskellige jernoxider som tilh\xc3\xb8rer gruppen af uorganiske pigmenter.\n_START_SECTION_\nTr\xc3\xa6olie\n_START_PARAGRAPH_\nEn anden popul\xc3\xa6r anvendelse af alkyder er til tr\xc3\xa6olier som i fagsproget blot olier som i mods\xc3\xa6tning til malinger almindeligvis ikke indeholder fyldstoffer. Tr\xc3\xa6olier er designet til at suge ind i tr\xc3\xa6et og beskytte det indefra ved, at udfylde de \xc3\xa5bne porer i tr\xc3\xa6et hvor en maling og lak er designet til at danne en beskyttende film oven p\xc3\xa5 tr\xc3\xa6et. Olien bevarer s\xc3\xa5ledes tr\xc3\xa6ets naturlige udseende og har l\xc3\xa6nge v\xc3\xa6ret en popul\xc3\xa6r m\xc3\xa5de at behandle tr\xc3\xa6terrasser og m\xc3\xb8bler p\xc3\xa5. Oliering med en tr\xc3\xa6olie er i de senere \xc3\xa5r ogs\xc3\xa5 blevet meget popul\xc3\xa6r til gulve indend\xc3\xb8rs, da de giver mulighed for at danne meget smukke tr\xc3\xa6overflader. Olierede gulve har mange \xc3\xa5r haft ry for at v\xc3\xa6re vanskelige at holde p\xc3\xa6ne, men med den rette gulvpleje er de i mods\xc3\xa6tning til rygtet nemme at holde p\xc3\xa6ne._NEWLINE_Olier kan b\xc3\xa5de v\xc3\xa6re p\xc3\xa5 vandbasis i form af en emulsion af alkyd og t\xc3\xb8rrende olier eller i traditionel form som alkyd og t\xc3\xb8rrende olier opl\xc3\xb8st i terpentinprodukter. Hver type har b\xc3\xa5de fordele og ulemper. Vandige olier er milj\xc3\xb8venlige og ikke ubehagelige at arbejde med, men pga. vandindholdet i den endnu ikke opt\xc3\xb8rrede olie kan de give fiberrejsning p\xc3\xa5 tr\xc3\xa6overfladen. Dette sker ikke med terpentinbaserede olier, tilgeng\xc3\xa6ld er de ikke n\xc3\xa6r s\xc3\xa5 milj\xc3\xb8venlige og ofte ubehagelige at arbejde med pga. terpentindampene som naturligvis ogs\xc3\xa5 er sundhedsskadelige for folk der arbejder med dem til dagligt. Olier med h\xc3\xb8jt t\xc3\xb8rstofindhold er de bedste da de kombinerer de gode egenskaber fra de traditionelle terpentinbaserede olier og de vandbaserede olier. S\xc3\xa5ledes giver de ikke fiberrejsning og indeholder kun meget lidt eller ingen terpentin. Endvidere giver de optimal udfyldning af tr\xc3\xa6porerne og resulterer derved i en mere modstandsdygtig overflade. Men de er dyre og finder derfor mest anvendelse til s\xc3\xa6rligt kr\xc3\xa6vende opgaver samt eksklusive opgaver hvor materialeprisen er underordnet blot kvaliteten er i top.\n_START_SECTION_\nAlkydlak\n_START_PARAGRAPH_\nEn s\xc3\xa6rlig type alkyd produkter er klare tr\xc3\xa6lakker \xe2\x80\x93 f.eks. b\xc3\xa5dlakker \xe2\x80\x93 og olier. Her tils\xc3\xa6ttes ikke fyldstof, men det er binderen i sig selv der danner overfladen. Det kan give meget l\xc3\xa6kre overflader p\xc3\xa5 tr\xc3\xa6 hvor tr\xc3\xa6ets egen struktur og udseende fremh\xc3\xa6ves. De transparente b\xc3\xa5dlakker er derfor meget popul\xc3\xa6re til mindre tr\xc3\xa6b\xc3\xa5de og andet udend\xc3\xb8rseksponeret tr\xc3\xa6. Olier er meget popul\xc3\xa6re til tr\xc3\xa6gulve, m\xc3\xb8bler og terrasser. Olierne pigmenteres undertiden hvilket sammen med tr\xc3\xa6et struktur og udseende kan give meget smukke overflader med et utroligt farvespil._NEWLINE_Alkyder finder kun begr\xc3\xa6nset anvendelse i lakker i dag, da de stort set er fortr\xc3\xa6ngt af vandbaserede acryl- og polyurethanlakker, der foretr\xc3\xa6kkes af professionelle gulvlakerere for deres hurtige t\xc3\xb8rring og h\xc3\xa5rdhed.\n_START_SECTION_\nAlkyd Grundtyper\n_START_PARAGRAPH_\nTraditionelt er alkyder blevet formuleret med bindemiddel (alkyd), pigmenter og fyldstoffer og et organisk opl\xc3\xb8sningsmiddel der som regel er naphtabaseret. Pigmenter og fyldstoffer indr\xc3\xb8res i bindemidlet med stor kraft og der tils\xc3\xa6ttes forskellige additiver som hj\xc3\xa6lper med, at befugte pigmenter og fyldstoffer med bindemiddel og opl\xc3\xb8sningsmiddel. Der tils\xc3\xa6ttes endelig bestemte metalsalte som virker som katalysatorer for den oxidative h\xc3\xa6rdning. Herefter tils\xc3\xa6ttes eventuelt ekstra organisk opl\xc3\xb8sningsmiddel indtil produktet har den \xc3\xb8nskede viskositet og udflydningsevne s\xc3\xa5ledes, at slutbrugeren kan arbejde med det. Efter p\xc3\xa5f\xc3\xb8ring fordamper f\xc3\xb8rst opl\xc3\xb8sningsmidlet og herefter g\xc3\xa5r selve den oxidative h\xc3\xa6rdning i gang. Denne kan tage fra f\xc3\xa5 timer til flere dage og gennemh\xc3\xa6rdningen hvor alkyden udreagerer kan tage fra f\xc3\xa5 dage til flere uger._NEWLINE_Ligesom med andre bindemiddeltyper er der ogs\xc3\xa5 udviklet mange vandbaserede alkyder hvor alkyden forefindes som sm\xc3\xa5 emulsionspartikler i en vandig suspension. Formuleringen af disse er besl\xc3\xa6gtet med de mere traditionelle typer idet der ogs\xc3\xa5 her tils\xc3\xa6ttes pigmenter, fyldstoffer, opl\xc3\xb8sningsmiddel som her er vand og metalsalte. Til sidst justeres viskositeten til det \xc3\xb8nskede med enten vand eller fortykker eller undertiden begge dele, for at opn\xc3\xa5 den \xc3\xb8nskede viskositet og udflydningsevne._NEWLINE_Endelig er der en tredje type som er de s\xc3\xa5kaldte High Solid Alkyder hvor man har reduceret viskositeten p\xc3\xa5 den f\xc3\xa6rdige binder s\xc3\xa5 der er intet eller kun et lille behov for opl\xc3\xb8sningsmiddel i det f\xc3\xa6rdige produkt._NEWLINE_De sidste to typer giver de mest milj\xc3\xb8venlige produkter.\n_START_SECTION_\nAlkyd i 2 komponentsystemer\n_START_PARAGRAPH_\nH\xc3\xa6rdningen af alkydbaserede produkter kan i mange tilf\xc3\xa6lde fremskyndes ved at tils\xc3\xa6tte en h\xc3\xa6rder til produktet som kan reagere med frie -OH og -COOH grupper i alkyden. Dette vil resultere i en hurtigere h\xc3\xa6rdning s\xc3\xa5vel som hurtigere gennemh\xc3\xa6rdning._NEWLINE_Fremgangsm\xc3\xa5den kan have sin berettigelse hvor man har behov for en gennemh\xc3\xa6rdet overflade p\xc3\xa5 kortere tid end det ellers ville tage med den oxidative h\xc3\xa6rdning alene._NEWLINE_Som h\xc3\xa6rder anvendes enten en isocyanath\xc3\xa6rder eller en aziridinh\xc3\xa6rder. Bem\xc3\xa6rk at reaktionen med isocyanath\xc3\xa6rder er identisk med den reaktion som anvendes til at fremstille urethanmodificerede alkyder.'